‘Kapers’ minute ná kaping vasgetrekArgieffoto: https://pixabay.com Polisiebeamptes in Kaapstad het Donderdag in die vroeë oggendure vyf vermeende kapers in Kraaifontein vasgetrek slegs minute nadat ŉ kaping plaasgevind het. Lt.kol. Andre Traut, woordvoerder van die polisie, het gesê verkeersbeamptes het gereageer op die opsporingsein van een van die gekaapte voertuie. “Lede van die Maitland-blitspatrollie was omstreeks 03:50 besig met patrolleringspligte in Kraaifontein toe hul aandag op ŉ sein van ŉ Toyota Corolla gevestig is wat minute vroeër gekaap is,” het Traut gesê. Die polisie het die voertuig op Botfonteinweg tot stilstand gedwing en vyf insittendes tussen 21 en 28 jaar oud is in hegtenis geneem. “ŉ Deursoeking van die voertuig het gelei tot die ontdekking van ŉ nagemaakte vuurwapen, sewe selfone en toerusting wat gebruik word om by huise in te breek insluitend ŉ breekyster,” het Traut gesê. Die verdagtes sal na verwagting binnekort in die Blue Downs-landdroshof verskyn op aanklagte van die besit van ŉ gekaapte voertuig sowel as die besit van gevaarlike wapens en huisbraaktoerusting.